૪. અકબર ભલે મોટો સામ્રાજ્યવાદી હોવા છતાં અને ચિતોડ તેના સપનાનો વિજય હોવા છતાં શરૂમાં તો પ્રતાપ સાથેનું તેનું વલણ સમાધાનકારી અને સમજાવટવાળું રહ્યું હતું. તેના ભાગરૂપે વાક્ચાતુરીમાં માહેર જલાલ ખાન અને રાજા ટોડરમલ પ્રતાપને સમજાવી ચૂક્યા હતા, પણ પરિણામ શૂન્ય. આખરે આમેરનો રાજા માનસિંહ આસમાધાની માટે આગળ આવ્યો. એપ્રિલ ૧૫૭૩માં માનસિંહ ઉદેપુરમાં પ્રતાપ સાથે મુલાકાત માટે આવ્યો. પ્રતાપે શાહી પદ્ધતિથી તેનું સ્વાગત કરાવ્યું. પરંતુ ભોજન સમયે પ્રતાપ માનસિંહ સાથે જમવા ન બેઠો, પણ પોતાના પુત્ર અમર સિંહને મોકલ્યો. માનસિંહે પ્રતાપની ગેરહાજરીનું કારણ પૂછ્યું તો અમરસિંહે કહ્યું કે પિતાજીને શિરદર્દ હોવાથી તેઓ ભોજનમાં સામેલ થયા નથી. ચતુર માનસિંહ સાનમાં બધું સમજી ગયો અને તેણે ટોણો મારતાં કહ્યું કે પ્રતાપનું દર્દ હું સમજી શકું છું.